พานิชชีวะจ้องซื้อประกันเพิ่ม
เข้าถือหุ้นสยามซิตี้ฯเกิน50%เล็งบริษัทอื่นขนาดเบี้ย2พันล.
29 ต.ค. 2565

เข้าถือหุ้นสยามซิตี้ฯเกิน50%เล็งบริษัทอื่นขนาดเบี้ย2พันล.
กลุ่ม “พานิชชีวะ” อาศัยทุนหนาเดินหน้าเทกโอเวอร์บริษัทอื่นเพิ่ม หลังเพิ่งได้สยามซิตี้เข้ามาไว้ในเครือ
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า บริษัทยังมีความต้องการที่จะเข้าไปซื้อกิจการหรือเทกโอเวอร์บริษัทประกันภัยแห่งอื่นอีก โดยเน้นไปที่บริษัทประกันขนาดกลางที่มีเบี้ยปีละประมาณ 1,000-2,000 ล้านบาท เป็นหลัก
ซึ่งคาดว่าในปี 2555 จะมีโอกาสเพิ่มมากขึ้น เนื่องจากบริษัทประกันแต่ละแห่งต้องจ่ายค่าสินไหมจากน้ำท่วมเป็นจำนวนมากและอาจจำเป็นต้องการเงินทุนเพิ่ม ทำให้แต่ละบริษัทต้องปรับตัวเองเพื่อความอยู่รอด
“ปีหน้าจะเกิดโอกาสทางธุรกิจอีกเป็นจำนวนมาก เพราะธุรกิจประกันภัยส่วนใหญ่ยังเป็นธุรกิจครอบครัวอยู่ ซึ่งหากธุรกิจประกันไม่ใช่ธุรกิจหลักของครอบครัวนั้นก็คงมีการขายทิ้งออกมา เพื่อมุ่งไปยังธุรกิจหลักของครอบครัวตัวเอง และจำนวนบริษัทประกันภัยในไทยที่เหมาะสมก็ควรจะลดลงไปประมาณ 50% จากในปัจจุบันที่มีอยู่ประมาณ 68 บริษัท ถึงจะดี” นายนที กล่าว 
ทั้งนี้ ในช่วง 12 เดือนที่ผ่านมาทางกลุ่มพานิชชีวะก็ได้ทยอยเข้าไปถือหุ้นในบริษัท สยามซิตี้ประกันภัยเกิน 50% แล้ว ทำให้ปัจจุบันกลุ่มพานิชชีวะมีบริษัทประกันวินาศภัยในเครือ 3 บริษัท คือ บริษัท ไทยศรีประกันภัย ที่เน้นขายผ่านบริษัทนายหน้าหรือโบรกเกอร์เป็นหลัก บริษัท กรุงไทยพานิชประกันภัย ถือหุ้น 55% เน้นขายผ่านช่องทางธนาคารหรือแบงก์แอสชัวรันส์ของธนาคารกรุงไทยเป็นหลัก 
ส่วนบริษัท สยามซิตี้ประกันภัย เน้นขายผ่านประกันกลุ่มให้กับนักเรียนและลูกค้ารายย่อยเป็นหลัก นอกจากนี้ ทางบริษัท ไทยศรีประกันภัย ยังอยู่ระหว่างเจรจาเพื่อเข้าไปถือหุ้นในบริษัท ทิพยประกันชีวิต อีกหนึ่งแห่ง เพื่อขยายธุรกิจเพิ่มเติมอีก
อย่างไรก็ตาม นโยบายในขณะนี้จะยังไม่มีการนำบริษัทประกันทั้งหมดเข้ามาควบรวมกิจการกัน แต่ยังคงให้แต่ละบริษัททำธุรกิจของตัวเองเป็นหลัก ซึ่งแต่ละแห่งก็มีจุดแข็งเป็นของตัวเอง และการมีกลุ่มบริษัทประกันเป็นของตัวเองก็สามารถกระจายงานไปยังแต่ละบริษัทตามความเหมาะสมได้และยังสามารถรับงานเองไว้ได้มากขึ้น จากเดิมที่ต้องส่งไปให้บริษัทรับประกันภัยต่อ
“อนาคตคงต้องมีการปรับโครงสร้างทางธุรกิจแน่ อาจเป็นรูปแบบโฮลดิงคอมพานีก็ได้ ซึ่งคงต้องใช้เวลาอีกนานพอสมควร แต่ตอนนี้เราต้องแยกทำธุรกิจจากกันก่อน ให้แต่ละบริษัทเข้มแข็งมากขึ้น อย่างสยามซิตี้ประกันภัย ตอนนี้คงใช้ชื่อเดิมไปก่อน แต่คงต้องหาพันธมิตรที่เป็นธนาคารพาณิชย์เพิ่ม เพื่อเป็นช่องทางขายแบงก์แอสชัวรันส์ เพราะตอนนี้เข้าไปขายในธนาคารธนชาตบริษัทแม่ของสยามซิตี้ไม่ได้แล้ว” นายนที กล่าว